Document ID: 32000D0761

Kommissionens beslutning
af 16. november 2000
om fastlæggelse af specifikationerne for projekter, som gælder det transeuropæiske energinet, og som ifølge Europa-Parlamentets og Rådets beslutning nr. 1254/96/EF er projekter af fælles interesse
(meddelt under nummer K(2000) 2683)
(EØS-relevant tekst)
(2000/761/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets beslutning nr. 1254/96/EF(1) af 5. juni 1996 om opstilling af et sæt retningslinjer for transeuropæiske net på energiområdet, senest ændret ved Europa-Parlamentets beslutning nr. 1741/1999/EF(2), særlig artikel 6, stk. 4, og
ud fra følgende betragtninger:
(1) Projekter, der ifølge beslutning nr. 1254/96/EF er projekter af fælles interesse, bør specificeres ved hjælp af stedsangivelse og eventuelt de vigtigste karakteristika.
(2) Kommissionen har ved beslutning 97/548/EF(3) fastlagt specifikationerne for projekter, der ifølge beslutning nr. 1254/96/EF er projekter af fælles interesse.
(3) Da der ved ændringer af beslutning nr. 1254/96/EF er indført nye projekter af fælles interesse, bør specifikationerne ændres tilsvarende. Beslutning 97/548/EF bør derfor nyaffattes.
(4) De i denne beslutning fastsatte foranstaltninger er i overensstemmelse med udtalelse fra det udvalg, som blev nedsat ved artikel 9 i beslutning nr. 1254/96/EF -
VEDTAGET FØLGENDE BESLUTNING:
Artikel 1
De specifikationer for de projekter, der ifølge beslutning nr. 1254/96/EF er projekter af fælles interesse, fastlægges som angivet i bilaget til nærværende beslutning.
Artikel 2
Beslutning 97/548/EF ophæves.
Artikel 3
Denne beslutning er rettet til medlemsstaterne.
Udfærdiget i Bruxelles, den 16. november 2000.

Labels: 3
15
14
20